Na temelju članka 46. i 90. Statuta Grada Rijeke ("Službene novine Primorsko-goranske županije" broj 24/09, 11/10 i 5/13 i "Službene novine Grada Rijeke" broj 7/14, 12/17, 9/18, 11/18-pročišćeni tekst, 2/20 i 3/21), Gradsko vijeće Grada Rijeke na sjednici \_\_\_\_\_\_\_\_\_\_\_\_\_\_\_\_\_\_2023. godine, donijelo je

**ODLUKU
o načinu financiranja djelatnosti mjesnih odbora
na području grada Rijeke**

**Članak 1.**

 Ovom se Odlukom uređuje način financiranja djelatnosti mjesnih odbora na području grada Rijeke (u daljnjem tekstu: Grad) te utvrđivanje kriterija za određivanje visine ukupnih sredstava u proračunu Grada za mjesne odbore i kriterija za raspodjelu tih sredstava na mjesne odbore.

**Članak 2.**

 Financijska sredstva za obavljanje djelatnosti mjesnih odbora osiguravaju se iz:

 - proračuna Grada,

 - drugih izvora koje mjesni odbor ostvari u skladu s pozitivnim propisima i općim aktima Grada.

**Članak 3.**

 U proračunu Grada mjesnim odborima osiguravaju se sredstva za:

 - uređenje i održavanje poslovnih prostora,

 - opremanje poslovnih prostora te podmirenje režijskih i drugih troškova,

 - nabavu uredskog materijala i ostalog sitnog inventara za potrebe rada mjesnih odbora,

 - nabavu i održavanje informatičke opreme,

 - naknade za rad članova vijeća mjesnih odbora,

 -ostvarivanje plana malih komunalnih akcija i održavanje komunalne infrastrukture,

 - realizaciju programskih aktivnosti vijeća mjesnih odbora iz članka 12. ove Odluke,

 - ostale nespomenute rashode poslovanja vijeća mjesnih odbora (reprezentacija, vijenci, cvijeće, svijeće i slično),

 - akcije u kojima sudjeluju građani dobrovoljnim radom,

 - nagrade mjesnim odborima na osnovu posebnih programa Grada i mjesnih odbora.

**Članak 4.**

 Sredstva iz članka 3. ove Odluke planiraju se i osiguravaju u proračunu Grada kako slijedi:

 - sredstva iz podstavka 1. na pozicijama Upravnog odjela za gradsku imovinu,

 - sredstva iz podstavaka 5., 7., 8., 9. i 10. na pozicijama Upravnog odjela za poslove Gradonačelnika, Gradskog vijeća i mjesnu samoupravu,

 - sredstva iz podstavaka 2., 3. i 4. na pozicijama Upravnog odjela za opće poslove,

 - sredstva iz podstavka 6. na pozicijama Upravnog odjela za komunalni sustav i promet.

**Članak 5.**

 Za ostvarivanje plana malih komunalnih akcija i održavanje komunalne infrastrukture mjesnih odbora, mjesnim odborima osiguravaju se u proračunu Grada sredstva u visini 80% ostvarenih sredstava komunalne naknade za stambeni i garažni prostor u prethodnoj proračunskoj godini.

 Sredstva iz stavka 1. ovoga članka raspoređuju se na sljedeći način:

* iznos u visini 60% sredstava raspoređuje se za ostvarivanje plana malih komunalnih akcija,
* iznos u visini 40% sredstava raspoređuje se za održavanje komunalne infrastrukture mjesnih odbora.

 Sredstva iz stavka 2. podstavka 1. ovoga članka rasporedit će se mjesnom odboru prema sljedećim kriterijima:

- iznos u visini 40% sredstava razmjerno broju stanovnika,

- iznos u visini 40% sredstava razmjerno iznosu ostvarene komunalne naknade za stambeni i garažni prostor,

- iznos u visini 20% sredstava razmjerno površini područja mjesnog odbora.

**Članak 6.**

 Sredstava za male komunalne akcije na području mjesnih odbora iz članka 5. stavka 2. podstavka 1. ove Odluke, rasporedit će se sukladno Planu raspodjele sredstava za male komunalne akcije, kojeg za svaku kalendarsku godinu donosi Gradsko vijeće Grada.

 Plan iz stavka 1. ovoga članka izrađuje Upravni odjel za komunalni sustav i promet, na prijedlog vijeća mjesnih odbora.

**Članak 7.**

 Prilikom predlaganja malih komunalnih akcija, vijeća mjesnih odbora pridržavat će se stručnih, tehničkih i administrativnih uputa koje izrađuje Upravni odjel za komunalni sustav i promet te ih dostavlja vijećima mjesnih odbora putem Upravnog odjela za poslove Gradonačelnika, Gradskog vijeća i mjesnu samoupravu.

**Članak 8.**

 Sredstva za održavanje komunalne infrastrukture mjesnih odbora iz članka 5. stavka 2. podstavka 2. ove Odluke, rasporedit će se sukladno Programu održavanja komunalne infrastrukture, kojeg za svaku kalendarsku godinu donosi Gradsko vijeće Grada.

 Program iz stavka 1. ovoga članka izrađuje Upravni odjel za komunalni sustav i promet, na prijedlog stručnog povjerenstva iz stavka 3. ovoga članka.

 Raspored sredstava iz stavka 1. ovoga članka utvrđuje se na temelju prijedloga prioritetnih radova na održavanju komunalne infrastrukture mjesnih odbora, kojeg utvrđuje stručno Povjerenstvo za utvrđivanje prijedloga prioritetnih radova na održavanju komunalne infrastrukture mjesnih odbora.

 Pri utvrđivanju prijedloga iz stavka 3. ovoga članka, Povjerenstvo je obvezno razmotriti prijedloge koje su utvrdila vijeća mjesnih odbora.

**Članak 9.**

 Povjerenstvo iz članka 8. stavka 3. ove Odluke sastoji se od predsjednika i šest članova, a čine ga:

* predsjednik Povjerenstva i jedan član Povjerenstva, koji se imenuju iz reda službenika Upravnog odjela za komunalni sustav i promet,
* dva člana Povjerenstva, koji se imenuju iz reda zaposlenika trgovačkog društva RIJEKA plus d.o.o.,
* dva člana Povjerenstva, koji se imenuju iz reda zaposlenika trgovačkog društva Energo d.o.o.,
* jedan član Povjerenstva, koji se imenuje iz reda članova Odbora za mjesnu samoupravu Gradskog vijeća Grada.

 Članove Povjerenstva iz stavka 1. podstavaka 1. do 3. ovoga članka

imenuje Gradonačelnik Grada (u daljnjem tekstu: Gradonačelnik).

 Člana Povjerenstva iz stavka 1. podstavka 4. ovoga članka imenuje Gradonačelnik na prijedlog Odbora za mjesnu samoupravu.

 Administrativnu i tehničku podršku za rad Povjerenstva osigurava Upravni odjel za poslove Gradonačelnika, Gradskog vijeća i mjesnu samoupravu.

**Članak 10.**

 Sredstva za ostvarivanje plana malih komunalnih akcija iz članka 5. stavka 2. podstavka 1. ove Odluke, mogu se djelomično ili u cijelosti utrošiti i na održavanje komunalne infrastrukture na području mjesnog odbora.

**Članak 11.**

 Ako vijeće mjesnog odbora predloži radove čija je ukupna vrijednost manja od pripadajućeg iznosa raspoređenog za taj mjesni odbor, Upravni odjel za komunalni sustav i promet zatražit će od vijeća mjesnog odbora prijedlog dodatnih radova.

 Ako vijeće mjesnog odbora u roku od 30 dana ne dostavi prijedlog iz stavka 1. ovoga članka, razlika sredstava usmjerit će se za održavanje objekata i uređaja komunalne infrastrukture na području grada, sukladno prijedlogu Upravnog odjela za komunalni sustav i promet.

 Plan malih komunalnih akcija pojedinog mjesnog odbora smatra se izvršenim ako je do kraja proračunske godine za isti utrošeno najmanje 95% pripadajućih sredstava za izvršenje plana.

**Članak 12.**

 Za obavljanje programskih aktivnosti mjesnih odbora, u proračunu Grada osiguravaju se sredstva u iznosu do najviše 4.000,00 EUR po mjesnom odboru.

 Sredstva iz stavka 1. ovoga članka dodjeljuju se pojedinom mjesnom odboru na temelju prihvaćenih programa aktivnosti.

 Za ocjenu programa aktivnosti mjesnih odbora utvrđuju se slijedeći kriteriji:

 - jasno određen cilj i kvaliteta programa,

 - broj potencijalnih korisnika programa,

 - broj sudionika u pripremi i provođenju programa,

 - sudjelovanje fizičkih osoba (volontera) i pravnih osoba u realizaciji programa,

 - očekivane novčane donacije i sponzorstva u realizaciji programa,

 - značaj programa za promoviranje mjesne samouprave i Grada.

 Prijavljene programe aktivnosti mjesnih odbora razmatra Povjerenstvo za ocjenu programa koje imenuje Gradonačelnik.

 Povjerenstvo iz stavka 4. ovoga članka sastoji se od predsjednika i dva člana, a čine ga:

 - predsjednik Povjerenstva, koji se imenuje iz reda predstavnika civilnog sektora,

 - jedan član Povjerenstva, koji se imenuje iz reda predstavnika medija,

 - jedan član povjerenstva, koji se imenuje iz reda službenika Upravnog odjela za poslove Gradonačelnika, Gradskog vijeća i mjesnu samoupravu.

 Članovi Povjerenstva iz stavka 5. podstavaka 1. i 2. ovoga članka imaju pravo na naknadu u iznosu 265,00 EUR neto po održanoj sjednici Povjerenstva.

**Članak 13.**

 Na zahtjev Upravnog odjela za poslove Gradonačelnika, Gradskog vijeća i mjesnu samoupravu, pojedina upravna tijela Grada dostavit će Povjerenstvu iz članka 12. stavka 4. ove Odluke prethodno mišljenje o prijedlozima programskih aktivnosti mjesnih odbora koji se sadržajem nalaze u djelokrugu rada tih upravnih tijela.

**Članak 14.**

 Konačan raspored sredstava za obavljanje programskih aktivnosti po pojedinom mjesnom odboru utvrđuje Upravni odjel za poslove Gradonačelnika, Gradskog vijeća i mjesnu samoupravu, na temelju prijedloga Povjerenstva iz članka 12. stavka 4. ove Odluke.

**Članak 15.**

 Sredstva za ostale nespomenute rashode poslovanja vijeća mjesnih odbora osiguravaju se u iznosima kako slijedi:

 - 200,00 EUR za vijeća mjesnih odbora koja broje pet članova,

 - 280,00 EUR za vijeća mjesnih odbora koja broje sedam članova,

 - 360,00 EUR za vijeća mjesnih odbora koja broje devet članova.

**Članak 16.**

 U proračunu Grada osiguravaju se mjesnim odborima i poticajna sredstva za novčane donacije koje ostvare vijeća mjesnih odbora.

 Iznos poticajnih sredstava iz stavka 1. ovoga članka osiguravaju se mjesnom odboru u visini iznosa sredstava prikupljenih donacijom, a najviše do 700,00 EUR godišnje po mjesnom odboru.

 Doznačeni, a neutrošeni iznos sredstva iz stavka 2. ovoga članka, vraća se u proračun Grada.

**Članak 17.**

 Akcije u kojima sudjeluju građani dobrovoljnim radom utvrđuju se na osnovu programa lokalnog partnerstva kojeg donosi Gradonačelnik.

 Za odabir projekata za provedbu akcija iz stavka 1. ovoga članka Upravni odjel za poslove Gradonačelnika, Gradskog vijeća i mjesnu samoupravu raspisuje javni natječaj.

 Izbor projekata iz stavka 2. ovoga članka obavlja Povjerenstvo za odabir projekata koje imenuje Gradonačelnik.

 Povjerenstvo iz stavka 3. ovoga članka sastoji se od predsjednika i četiri člana, a čine ga:

 – predsjednik Povjerenstva i jedan član Povjerenstva, koji se imenuju iz reda predstavnika civilnog sektora,

 – jedan član Povjerenstva, koji se imenuje iz reda predstavnika medija,

 – dva člana Povjerenstva, koja se imenuju iz reda predstavnika građana.

**Članak 18.**

 Vijeće mjesnog odbora donosi financijski plan i godišnji obračun.

 Vijeće mjesnog odbora dužno je uz godišnji obračun dostaviti Upravnom odjelu za poslove Gradonačelnika, Gradskog vijeća i mjesnu samoupravu i izvješće o radu.

**Članak 19.**

 Na zahtjev Gradonačelnika, vijeće mjesnog odbora dužno je u roku od osam dana dostaviti izvješće o realiziranim aktivnostima i utrošku financijskih sredstava.

 Izvješće iz stavka 1. ovoga članka dostavlja se Gradonačelniku putem Upravnog odjela za poslove Gradonačelnika, Gradskog vijeća i mjesnu samoupravu.

**Članak 20.**

 Danom stupanja na snagu ove Odluke prestaje važiti Odluka o načinu financiranja djelatnosti mjesnih odbora na području Grada Rijeke („Službene novine Primorsko- goranske županije“ broj 41/08, 44/09, 46/12 i 14/13 i „Službene novine Grada Rijeke“ broj 13/15 i 3/22).

 **Članak 21.**

 Ova Odluka stupa na snagu 1. travnja 2023. godine, a objavit će se u „Službenim novinama Grada Rijeke“.